Diari Oficial de la Generalitat Valenciana


Sumari del DOGV 5768, del 22-05-2008 (2008/6218)

LLEI 4/2008, de 15 de maig, de la Generalitat, de Creació del Col·legi Professional de Tècnics Superiors Sanitaris de la Comunitat Valenciana.
----------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2008/05/15/4/dof/vci/html**

### Dades del document

Número de DOGV
:   5768

Data del DOGV
:   22-05-2008

Secció del DOGV
:   I. DISPOSICIONS GENERALS

Número del document
:   2008/6218


Data del document
:   15-05-2008

Organisme emissor
:   Presidència de la Generalitat

Tipus de document
:   Llei

Descriptors 

:   * professió de la informació
    * legislació
    * col·legi professional
    * nutrició
    * professió sanitària

LLEI 4/2008, de 15 de maig, de la Generalitat, de Creació del Col·legi Professional de Tècnics Superiors Sanitaris de la Comunitat Valenciana. [2008/6218]  
Sia notori i manifest a tots els ciutadans que les Corts Valencianes han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:  
Preàmbul  
La Constitució Espanyola, en l'article 149.1.18.ª, reserva a l'Estat la competència sobre les bases del règim jurídic de les administracions públiques, i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica estatal en esta matèria es troba arreplegada en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre; el Reial Decret Llei 5/1996, de 7 de juny; la Llei 7/1997, de 14 d'abril, de Mesures Liberalitzadores en Matèria de Sòl i Col·legis Professionals; i el Reial Decret Llei 6/2000, de 23 de juny, de Mesures Urgents d'Intensificació de la Competència en Mercats de Béns i Servicis.  
Per la seua banda, l'Estatut d'Autonomia de la Comunitat Valenciana conferix a la Generalitat competència exclusiva en matèria de col·legis professionals i exercici de les professions titulades, sense perjuí del que disposen els articles 36 i 139 de la Constitució. Fent ús d'estes competències es va promulgar la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, l'article de la qual 7 disposa que la creació de col·legis professionals amb àmbit d'actuació a la Comunitat Valenciana es farà mitjançant una Llei de la Generalitat.  
Dins dels principis rectors de la política social i econòmica continguts en la Constitució Espanyola, l'article 43 reconeix el dret a la protecció de la salut, atribuint competència als poders públics per a organitzar i tutelar la salut pública a través de mesures preventives i de les prestacions i servicis necessaris.   
La petició de creació del Col·legi Professional de Tècnics Superiors Sanitaris de la Comunitat Valenciana va ser subscrita pels representants de l'Associació Professional de Tècnics Superiors Sanitaris de la Comunitat Valenciana i n'és l'àmbit territorial el de la Comunitat Valenciana. Les titulacions acadèmiques oficials exigides als qui pretenguen exercir la professió com a col·legiats són les de tècnic superior en Anatomia Patològica i Citologia, tècnic superior en Imatge per al Diagnòstic, tècnic superior en Laboratori de Diagnòstic Clínic, tècnic superior en Ortoprotèsica, tècnic superior en Radioteràpia, tècnic superior en Dietètica, tècnic superior en Salut Ambiental, tècnic superior en Documentació Sanitària, tècnic superior en Audiopròtesi i tècnic superior en Audiología Protèsica prevista en els reials decrets 538/1995, 545/1995, 539/1995, 542/1995 i 544/1995, 536/1995, 540/1995, 543/1995 tots ells de 7 d'abril, i en el Reial decret 62/2001, de 26 de gener i Reial decret 1685/2007 de 14 de desembre, respectivament, o altres títols estrangers equivalents degudament homologats; admetent-se també les titulacions de tècnic especialista de Medicina Nuclear, Anatomia Patològica, Anatomia Patològica-Citologia, Dietètica i Nutrició, Radiodiagnòstic, Laboratori, Radioteràpia i Salut Ambiental, segons el que disposa la Llei 14/1970, de 4 d'agost, General d'Educació i Finançament de la reforma educativa, en relació amb l'Orde de 14 de juny de 1984, del Ministeri de Sanitat i Consum, i el Reial Decret 777/1998, de 30 d'abril.  
El buit normatiu existent entorn de l'activitat dels tècnics superiors sanitaris fa convenient que es regule el control de l'accés a la professió i l'ordenació de l'exercici professional, establint una instància que represente a la professió davant dels poders públics, i que siguen els propis professionals els que assumisquen la responsabilitat de definir les regles que han d'observar-se en l'exercici de l'activitat.   
La creació del col·legi resulta d'interés públic, tenint en compte les tasques a exercir pels professionals afectats per la creació del col·legi, que consistixen en la realització de funcions de suport al diagnòstic clínic, essencials per a valorar l'estat de salut de les persones, tractaments i, inclús, identificació de cadàvers i causes de defunció, activitats totes elles directament vinculades a un valor constitucional com és la protecció de la salut, previstes en l'article 43 de la Constitució Espanyola; així com per dotar a un ampli col·lectiu de professionals d'una organització adequada, capaç de vetlar per la defensa dels seus interessos, en especial quant a l'ordenació de la professió per mitjà de l'establiment de criteris deontològics.  
Per tot allò que s'ha exposat, resulta procedent la creació del Col·legi Professional de Tècnics Superiors Sanitaris de la Comunitat Valenciana, en el que s'integren els que, disposant de les titulacions anteriorment citades, pretenguen desenrotllar professionalment l'activitat professional de tècnic superior sanitari en l'àmbit de la Comunitat Valenciana.  
Article 1. Creació  
Es crea el Col·legi Professional de Tècnics Superiors Sanitaris de la Comunitat Valenciana, com a corporació de dret públic, amb personalitat jurídica pròpia i plena capacitat per al compliment dels seus fins.  
Article 2. Àmbit territorial  
L'àmbit territorial del Col·legi Professional que es crea és el de la Comunitat Valenciana.  
Article 3. Àmbit personal  
1. El Col·legi Professional de Tècnics Superiors Sanitaris de la Comunitat Valenciana agrupa els professionals que ostenten les titulacions de tècnic superior en Anatomia Patològica i Citologia, tècnic superior en Imatge per al Diagnòstic, tècnic superior en Laboratori de Diagnòstic Clínic, tècnic Superior en Ortoprotèsica, tècnic superior en Radioteràpia, tècnic superior en Dietètica, tècnic superior en Salut Ambiental, tècnic superior en Documentació Sanitària, tècnic superior en Audiopròtesi i tècnic superior en Audiologia Protèsica prevista en els reials decrets 538/1995, 545/1995, 539/1995, 542/1995 i 544/1995, 536/1995, 540/1995, 543/1995 tots ells de 7 d'abril, i en el Reial decret 62/2001, de 26 de gener i Reial decret 1685/2007 de 14 de desembre, respectivament, o altres títols estrangers equivalents degudament homologats; admetent-se també les titulacions de Tècnic Especialista de Medicina Nuclear, Anatomia Patològica, Anatomia Patològica-Citologia, Dietètica i Nutrició, Radiodiagnòstic, Laboratori, Radioteràpia, i Salut Ambiental, segons el que disposa la Llei 14/1970, de 4 d'agost, General d'Educació i Finançament de la reforma educativa en relació amb l'Orde de 14 de juny de 1984, del Ministeri de Sanitat i Consum i el Reial Decret 777/1998, de 30 d'abril.  
2. Per a l'exercici de l'activitat professional de tècnic superior Sanitari en la Comunitat Valenciana, en les especialitats contemplades, serà necessària la incorporació al Col·legi en els termes establits en l'article 3.2 de la Llei 2/1974, de 13 de febrer, i, si és el cas, la comunicació prevista per l'esmentat precepte legal.   
Article 4. Normativa reguladora  
El col·legi es regirà en totes les seues actuacions per la Llei 2/1974, de 13 de febrer, de Col·legis Professionals; per la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana; pel Decret 4/2002, de 8 de gener, del Consell, pel que es va aprovar el Reglament de desplegament de l'esmentada llei 6/1997; per la seua Llei de creació; pels seus propis Estatuts; per la resta de la normativa interna i tota la que siga aplicable general o subsidiàriament.  
Article 5. Relacions amb l'administració  
El Col·legi Professional de Tècnics Superiors Sanitaris de la Comunitat Valenciana es relacionarà amb l'administració de la Generalitat, en els seus aspectes institucionals i corporatius, amb la conselleria competent en matèria de col·legis professionals i, quant a l'exercici de la seua activitat professional, amb la conselleria competent en matèria de sanitat, sense perjuí de poder relacionar-se també amb altres administracions o conselleries quant a la matèria de què es tracte.  
DISPOSICIÓ ADDICIONAL  
Única. Excepció a la incorporació obligatòria  
Queden exceptuats de la incorporació obligatòria al Col·legi Professional de Tècnics Superiors Sanitaris de la Comunitat Valenciana, a què es referix l'article 3.2 d'esta llei, aquells professionals, al servici exclusiu de les administracions públiques en l'àmbit de la Comunitat Valenciana, que no exercisquen les funcions tecnicoassistencials pròpies de les titulacions i/o especialitats arreplegades en l'article 3.1 d'esta Llei.  
DISPOSICIÓ TRANSITÒRIA  
Única. Procés constituent  
1. L'associació promotora de la creació del Col·legi Professional de Tècnics Superiors Sanitaris de la Comunitat Valenciana designarà una comissió gestora que, en el termini de sis mesos des de l'entrada en vigor de la present llei, aprovarà uns estatuts provisionals del Col·legi Professional de Tècnics Superiors Sanitaris de la Comunitat Valenciana, en els que es regule la convocatòria i el funcionament de l'Assemblea Col·legial Constituent del dit col·legi, de la que formaran part tots els professionals inscrits en la dita associació que es troben en possessió de les titulacions relacionades en l'article 3, així com aquells que, posseint-les igualment, s'inscriguen en este termini. La convocatòria es publicarà en el Diari Oficial de la Comunitat Valenciana.  
2. L'Assemblea Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi Professional de Tècnics Superiors Sanitaris de la Comunitat Valenciana i triarà els membres dels òrgans colegiats de govern.  
3. L'Acta de l'Assemblea Constituent es remetrà a la conselleria de Justícia i Administracions Públiques o òrgan competent en matèria de Col·legis Professionals, i inclourà la composició dels seus òrgans de govern i els estatuts del col·legi, perquè verifique la seua legalitat i conseqüent inscripció registral i publicació en el Diari Oficial de la Comunitat Valenciana.  
DISPOSICIÓ FINAL  
Única. Entrada en vigor  
La present llei entrarà en vigor l'endemà de la seua publicació en el Diari Oficial de la Comunitat Valenciana.  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
València, 15 de maig de 2008  
El president de la Generalitat,  
FRANCISCO CAMPS ORTIZ


Còpia Permalink ELI